גרוט

גרוט (באנגלית: Groot) הוא דמות בדיונית של גיבור-על חייזרי המופיע בחוברות הקומיקס שומרי הגלקסיה ביקום מארוול קומיקס. הדמות הופיעה לראשונה בחוברת Tales to Astonish #13 מנובמבר 1960, ונוצרה על ידי הכותב סטן לי והמאיירים ג'ק קירבי ודיק איירס. בחלוף השנים, הופיעו ביקום שתי דמויות שנשאו את השם "גרוט". שתיהן, פרטים מגזע ה"פלורה קולוסוס", תוארו כחייזרים מפלצתיים דמויי עץ. הראשון והמקורי, שהופיע בשנות ה-60 כנבל-על ונודע גם בשם "המפלצת מכוכב אקס", נשלח לכדור הארץ במטרה ללכוד בני אדם עבור ניסויים, אך הובס ובשלב מסוים שב למוטב והצטרף אל קומנדו המייללים. השני והמודרני, שהופיע באמצע העשור הראשון של המאה ה-21 כגיבור-על, הוא חברו הטוב ביותר של רוקט ראקון וחבר בצוות שומרי הגלקסיה. את דמותו של גרוט המודרני ביקום הקולנועי של מארוול, ובפרט בסרטי הלייב אקשן "שומרי הגלקסיה", "שומרי הגלקסיה: חלק 2", "הנוקמים: מלחמת האינסוף" "הנוקמים: סוף המשחק", ושומרי הגלקסיה: חלק 3 גילם באמצעות לכידת תנועה השחקן וין דיזל. דמותו של גרוט נוצרה על ידי הכותב סטן לי והמאיירים ג'ק קירבי ודיק איירס, והיא הופיעה לראשונה בחוברת ה-13 של סדרת האנתולוגיה Tales to Astonish, שיצאה לשווקים בנובמבר 1960. משמעות השם "גרוט" בשפה ההולנדית היא "ענק", כהתייחסות אל גודל הדמות ויכולתה לצמוח לממדים אסטרונומיים. בהופעתו הראשונה גרוט תואר כמפלצת דמוית עץ ענקית, וכמעט ולא נחשף דבר אודות מקורותיו. הוא היה על תקן הנבל התורן בהופעה זו, ונהרג כבר בסוף החוברת. הופעתו הבאה של גרוט הייתה 16 שנים אחר כך בשנתון הענק הירוק מ-1976. הוא הוחיה בידי הטיטאן קסנו, ונשלח להילחם ענק הירוק יחד עם שכפולים של מפלצות נוספות משנות ה-50 ושנות ה-60. הוא נראה שוב רק 29 שנים לאחר מכן, במיני-סדרה Nick Fury's Howling Commandos מ-2005, שם הוא שב למוטב ונלחם יחד עם הקומנדו המייללים ביצורים מיתולוגיים. ב-2007, הכותב קית' גיפן והמאייר טימותי גרין השני הציגו גרסה חדשה לדמותו של גרוט כחלק מאירועי "השמדה: כיבוש". בתום קרוסאובר זה, גרוט הצטרף אל הצוות החדש של שומרי הגלקסיה בהנהגתו של סטאר לורד. הוא הופיע בכרך השני של "Guardians of the Galaxy", ולקח עם הקבוצה חלק באירועי "מלחמת המלכים", "ממלכת המלכים" ו"הציווי של תאנוס". כמו כן הופיע גרוט יחד עם רוקט ראקון בחוברת "המשמידים", ועם שאר הקבוצה ב-"Avengers Assemble". לאחר המיתוג מחדש "מארוול עכשיו!", גרוט הופיע כחלק מהקבוצה החדשה של השומרים בכרך השלישי של הסדרה. הוא לקח עם הקבוצה חלק באירועי "המערבולת השחורה", והתארח באופן קבוע בסדרת הסולו של רוקט ראקון. ב-2015, כהמשך להצלחתן של הדמויות בעקבות הסרט "שומרי הגלקסיה", גרוט זכה למיני-סדרה משלו בכתיבתו של ג'ף לובנס ובאיורו של בריאן קסינגר. מיני-סדרה זו נמשכה לאורך שש חוברות, בין אוגוסט 2015 לינואר 2016. מאוחר יותר, במהלך 2017, הוא כיכב במיני-סדרה נוספת, "I Am Groot", שנמשכה לאורך חמש חוברות בין יולי לנובמבר. לאחר אירועי "מלחמות סודיות", בהם גרוע הופיע בקמע, מארוול קומיקס ביצעה אתחול נוסף לכותריה, "מארוול החדשה והשונה". גרוט הופיע בכרך הרביעי של "Guardians of the Galaxy", ובסדרה משותפת לו ולרוקט ראקון. כמו כן, הוא לקח חלק יחד עם הקבוצה באירועי "אימפריה סודית". הוא הופיע בחידוש הכרך הראשון של "Guardians of the Galaxy" כחלק מאתחול הכותרים "מורשת מארוול", ולאחר מכן גם בכרך החמישי של הסדרה כחלק מאתחול הכותרים "התחלה חדשה". בעומק החלל שוכן כוכב הלכת "כוכב אקס", בירת עולמות הענפים. בכוכב זה חי גזע ה"פלורה קולוסוס", חוצנים מפלצתיים דמויי עץ. הביומה של הכוכב מנוהלת בידי "יונקי תחזוקה", יצורים זעירים הדומים במבנה גופם לסנאים. אוכלוסיית העצים והשתילים מונהגת באוליגרכיה על ידי "האדונים", קבוצה מצומצמת של זקני השבט. האדונים מעבירים לצעירים את ידעם הפוטוני באמצעות קליטת פוטוסינתזה, וזו נחשבת לשיטת חינוך מתקדמת ביותר ההופכת את הפלורה קולוסוס לגאונים. יונקי התחזוקה מהווים מיעוט זעיר בכוכב, והם זוכים לבוז מהפלורה קולוסוס שמשתמשים בהם כעבדים ומשליטים עליהם אימה. כמו כל איברי גופם, גם הגרון ותיבת הקול של הפלורה קולוסוס קשיחים ובלתי גמישים. לכן, קולם "מתורגם" לאחרים, שלא מסוגלים לשים לב לדקויות העדינות בדיבורם, כחזרה על המשפט "אני גרוט". עם זאת, הם בסך הכל מנסים לקיים עם סביבתם תקשורת אינטליגנטית, ולעיתים המשמעות של "אני גרוט" יכולה להיות שוות ערך למילים ומשפטים רבים. עם זאת, אלו שמקיימים עימם אינטראקציה באופן שוטף מסוגלים להבין בסופו של דבר את שפתם, כמו רוקט ראקון. מתוך רצון להרחיב את ידעם על כלל החיים ביקום, הפלורה קולוסוס שלחו כמה פרטים לכוכבי לכת אחרים במטרה לאסוף מידע על התושבים המקומיים ולחקור את טבעם. גרוט נשלח לכדור הארץ במטרה לחטוף בני אדם ולהביאם לכוכב אקס כדי שמדענים יוכלו לבצע בהם ניסויים. הוא נחת ביער הסמוך לעיירה קטנה בארצות הברית, והודיע לקהילה המקומית על נוכחתו באיום כי הוא ייקח את מקום מושבם לעולמו. התנגדותם של בני האדם סוכלה לאחר שכלי הנשק שלהם לא הצליחו לפגוע בגרוט, בעוד הוא ניצל את יכולתו לשלוט בעצים וצמחים כדי להפוך את היער למעין צבא מאולתר. גרוט תכנן להשתמש בצמחייה הילידית של כדור הארץ כדי ליצור רשת שורשים שתאפשר לו להרים את העיירה כולה לחלל, אך הוא נעצר על ידי מדען שהשתמש בטרמיטים על מנת להרוג אותו. שנים אחר כך, גרוט נברא מחדש כאשר הטיטאן קסנו יצר שכפולים של מפלצות במטרה להילחם בענק הירוק. עם זאת, הענק הביס את המפלצות והרס אותן. מאוחר יותר, נגלה כי גרוט שרד את הקרב ונשבה בגן החיות של האספן. הוא שוחרר על ידי איש החפרפרת, ויצא למסע של הרס ברחובות העיר ניו יורק עד שנעצר והושלך אל האזור השלילי. יחידת הבלימה העל-טבעית של סוכנות הביון "S.H.I.E.L.D.‎" לכדה אותו, וחברי היחידה ניסו לשכנע אותו להצטרף אליהם. לאחר שמרלין תקף את היחידה, גרוט החליט לשוב למוטב ולהילחם יחד איתם. לאחר פירוק היחידה, גרוט עבר להתגורר בשלווה באי המפלצות. אידאולוגיית הפציפיזם של גרוט העמידה את יחסיו עם שאר השתילים על מוקש, והעדפתו ליונקי התחזוקה עוררה כלפיו אנטגוניזם. לאחר שהוא שחרר והבריח ילדה שנחטפה, מתוך התנגדות לביצוע ניסויים ופלישה לכוכבי לכת אחרים, הוא נדון לגלות וגורש מביתו. ללא מקום ללכת אליו, הוא בחר לצאת למסע לחקר גלקסיות שונות. לאחר כמה עשרות שנים, הוא מצא עצמו נלכד בשבי גזע הקרי. הוא פגש במאסר ברוקט ראקון, שהיה היחיד בעל היכולת להבין את שפתו, והשניים התיידדו והפכו לחברים. הם הצטרפו אל צוות הקומנדו של סטאר לורד, ובמהלך מנוסת הצוות ממתקן הכליאה גרוט הקריב את חייו למען האחרים ונהרג. עם זאת, רוקט הצליח למצוא שריד של ענף מגופו, ובאמצעותו גרוט צמח מחדש. הצוות הצליח לברוח, ויצא לעבוד יחד במשימות שונות ברחבי החלל. במהלך הפלישה של גזע הפלנקס, גרוט הצטרף אל הגיבורים השונים בהגנה על היקום. במהלך הלחימה, גרוט הקריב את חייו עבור האחרים פעם נוספת, זאת כשהוא מהצית את עצמו בשביל להשמיד את מגדל בבל. עם זאת, הוא התגלה כבעל חיי נצח כאשר הוא הצליח לצמוח מחדש משאריות גופו ושב לחיים. בתום האירועים, סטאר לורד החליט להקים קבוצה שתעמוד בפני איומים גלקטיים ותמנע מאסונות נוספים להתרחש - "שומרי הגלקסיה". גרוט הצטרף אל זו (וכינה אותה "גרוט והענפים"), בזמן שהוא המשיך לצמוח ולהשתקם תחת טיפולה של מנטיס. במהלך אחד ממסעותיו המשותפים עם רוקט, גרוט נקלע למארב של זקן היקום "הגנן". בתום קרב קשה, גופו של גרוט נהרס לחלוטין על ידי הגנן. רוקט הצליח לשמר רסיס זעיר מגרוט, והוא שתל אותו בעציץ. גרוט החל לצמוח מחדש, אך הוא "נתקע" בשלב הינקות בהתפתחותו. גם הגנן הצליח לשמר כמה שרידים מגופו של גרוט, והוא נטע אותם בגינה משלו. הוא השתמש בכוחותיו על מנת לזרז את צמיחתם של הזרעים, ובכך יצר צבא אימתני של פלורה קולוסוס. יחד עם צבא זה, הגנן תקף את הכוכב תלפרינה בשיגעון. השומרים הגיעו לשדה הקרב על מנת להתעמת איתו, וגרוט הצליח לנקות את הרעלים בגופו של הגנן ולרפא את מצבו הנפשי. בתמורה, הגנן השיב את גרוט לגודלו הרגיל וגם העניק לו את היכולת לדבר באופן שוטף וברור (אם כי בגוף שלישי). ערך מורחב – גרוט (היקום הקולנועי של מארוול) כחלק מהיקום הקולנועי של מארוול, דמותו של גרוט הופיעה בסרט "שומרי הגלקסיה" מ-2014. את גרוט גילם השחקן וין דיזל, באמצעות לכידת תנועה ודיבוב. גרוט הוא שותפו לפשע של הדביבון רוקט ראקון, והם מטיילים ברחבי הגלקסיה בחיפוש אחר כסף ושלל. על כוכב הלכת זאנדאר, השניים פוגשים בפורע החוק סטאר לורד ומנסים ללכוד אותו על מנת להרוויח את הפרס שמוצע על ראשו. לאחר קרב קצר, בו מעורבת גם המתנקשת גאמורה, הארבעה נעצרים על ידי חיל נובה ומושלכים למאסר. במתקן הכליאה, הם פוגשים בלוחם דראקס. החמישייה משתפת פעולה ובורחת מהכלא, וכורתת ברית עם פיראט החלל יונדו וקבוצת "הבוזזים" שלו במטרה להילחם באדמירל רונאן ולמנוע ממנו להשמיד את הגלקסיה באמצעות אחת מאבני האינסוף. בשיא הלחימה בין "שומרי הגלקסיה" (החמישייה) והבוזזים לכוחותיו של רונאן, גרוט עוטף את חבריו בשכבת עץ עבה על מנת לשמור עליהם מפני הפיצוץ בהתרסקות החללית של רונאן. הוא למעשה מקריב את חייו, כשפעולה זו מביאה למותו. בסיום הסרט, לאחר שהארבעה הנותרים מביסים את רונאן ומצילים את הגלקסיה - רוקט מצליח לשמר את אחד הענפים מגופו של גרוט בעציץ, והוא מתחיל לגדול בו מחדש. בסרט ההמשך "שומרי הגלקסיה: חלק 2", שיצא לאקרנים ב-2017, דמותו של גרוט נעשתה בהנפשה ממוחשבת, כשדיזל שב לדבב אותה. לאחר שמעשה הבסתו של רונאן והצלת הגלקסיה מכיליון מתפרסם, חמישיית גיבורי-העל זוכה לשם בין-גלקטי והופכת לסנסציה. גרוט, שגופו גדל מחדש, נמצא בשלב הינקות של התפתחותו, ובהתאם לכך גם התנהגותו ילדותית ולא אחראית (על אף שכל זיכרונותיו הקודמים עוד קיימים). לאחר שהקיסרית איישה שולחת את צבאה אחר השומרים, הקבוצה מתפצלת - בעוד סטאר לורד, גאמורה ודראקס מתרסקים על הכוכב של אגו, גרוט נאסר יחד עם יונדו ורוקט בידי הבוזזים. בעל כורחו, גרוט הופך לקמע של הבוזזים ונאלץ לסבול מהתעללות. בעזרתו של החייל הנאמן קרגלין, השלישייה בורחת מן השבי ומחסלת את כל הבוזזים. לאחר מכן, הם מתאחדים עם חבריהם על הכוכב של אגו ומסייעים בלחימה בו. בזכות גודלו הזעיר, גרוט מצליח לזחול אל תוך מוחו של אגו ולהטמין בו פצצה קטלנית. אגו נהרג מעוצמת הפיצוץ, וכוכבי לכת שונים ניצלים מהארצה. בסצנה שאחרי הכתוביות, התפתחותו של גרוט נמשכת והוא מגיע לשלב ההתבגרות. בסרט האנסמבל "הנוקמים: מלחמת האינסוף", שיצא לאקרנים ב-2018, גרוט הופיע לצד שאר השומרים. בעוד דיזל שב לדבב את הדמות, טרי נוטרי גילם אותה באמצעות לכידת תנועה. בחיפושיו אחר אבני האינסוף, הטיטאן תאנוס וילדיו משמידים את החללית של פליטי חורבן אסגארד ורוצחים באכזריות את הניצולים. קברניט החללית מספיק לשלוח בגלי רדיו קריאת מצוקה, ואל זו נענים השומרים. עם זאת, הם מגיעים רק לאחר תום ההתקפה. הם נתקלים באל תור, ומסכימים לסייע לו בנקמה בתאנוס. גרוט, שכחלק מהתבגרותו מציג גישה מרדנית ומתריסה ושקוע בעיקר במשחקי ווידאו, מתלווה יחד עם רוקט אל תור במסעו לכוכב נידאווליר, בו הם מקווים ליצור כלי נשק עוצמתי שיוכל להרוג את תאנוס. לאחר שהגמד איטרי נתקע ללא ידית עבור גרזן הקרב "סטורמברייקר", גרוט מקריב לשם כך את ידו. עם הנשק החדש, השלישייה משתגרת באמצעות הביפרוסט לוואקאנדה ומצטרפת אל הנוקמים בלחימה נגד צבאו של תאנוס. עם זאת, תאנוס מצליח בסופו של דבר במשימתו והורג חצי מאוכלוסיית העולם. בין אלו שמוצאים את מותם האקראי, נמצא גם גרוט. בסרט "הנוקמים: סוף המשחק", שיצא לאקרנים ב-2019, גרוט שב להופיע לצד שאר השומרים, פעם נוספת בדיבובו של דיזל ובגילומו של נוטרי. לאחר שברוס באנר משתמש באבני האינסוף, חצי מאוכלוסיית העולם שנהרגה בידי תאנוס שבה לחיים. גרוט מתאחד עם חבריו, ויחד עם שאר הגיבורים הוא נלחם בצבאו של תאנוס. בסוף הסרט, לאחר שתאנוס מובס והיקום ניצל מהשמדה, השומרים עוזבים את כדור הארץ ויוצאים בחזרה לחלל, יחד עם תור. בסרט "תור: אהבה ורעם" הופיע גרוט להופעה קצרה לצד שאר "שומרי הגלקסיה". בסרט "שומרי הגלקסיה: חלק 3" גרוט מופיע שוב, וביחד עם שומרי הגלקסיה עוזר לרפא את רוקט ולהציל את חייו. בסוף הסרט מתגלה שהוא מצטרף לשומרי הגלקסיה החדשים, בהנהגת רוקט. מדיה וקבצים בנושא גרוט בוויקישיתוף דף הדמות באתר הרשמי של מארוול קומיקס דף הדמות בפרויקט פאנדום של מארוול קומיקס Jeff Christiansen, ‏Groot, ‏Appendix to the Handbook of the Marvel Universe, ‏10 במרץ 2011 Sarah Deen, ‏13 intriguing facts you might not know about Guardians of the Galaxy‎, ‏Metro, ‏27 בנובמבר 2014 Tales to Astonish #13, November 1960 Incredible Hulk Annual #5, November 1976 Nick Fury's Howling Commandos #1-6, January-May 2006 Vaneta Rogers, ‏Greeting the Guardians: Rocket Raccoon, Groot, ‏Newsarama, ‏14 במאי 2008 Vaneta Rogers, ‏Abnett & Lanning on The Guardians of the Galaxy, ‏Newsarama, ‏6 במרץ 2008 Vaneta Rogers, ‏Abnett and Lannig: Readying for War of Kings, ‏Newsarama, ‏18 בדצמבר 2008 Matt McGloin, ‏CCC09: DnA's "Realm of Kings"‎, ‏Cosmic Book News, ‏9 באוגוסט 2009 Dave Richards, ‏DnA Issue "The Thanos Imperative"‎, ‏Cosmic Bokk News, ‏4 במרץ 2010 Matt Adler, ‏Interview: Dan Abnett and Andy Lanning on Annihilators, ‏iFanboy, ‏28 בפברואר 2011 Matthew Meylikhov, ‏Guardians of the Galaxy reform in Avengers Assemble, ‏Multiversity Comics, ‏15 במאי 2012 Dave Richards, ‏NYCC: Bendis, McNiven & Wacker relaunch the 'Guardians of the Galaxy'‎, ‏Cosmic Book News, ‏14 באוקטובר 2012 Guardians of the Galaxy & X-Men: The Black Vortex Omega #1, June 2015 Rocket Raccoon Vol. 2 #1-11, September 2014-July 2015 Groot, ‏Comic Book Round Up I Am Groot, ‏Marvel Fandom Wikia Jesse Schedeen, ‏More 'All-New, All-Different' Marvel Comics Revealed, ‏IGN, ‏24 ביוני 2015 Tracy Brown, ‏Marvel announces 45 'All-New, All-Different Marvel' titles, ‏Los Angeles Times, ‏1 ביולי 2015 JK Parkin, ‏Rocket Raccoon & Groot Reunite For New Adventures, ‏Marvel, ‏15 בספטמבר 2015 Secret Empire #0, June 2017 14 Titles (& Counting) From MARVEL November 2017 LEGACY Solicits, ‏Newsarama, ‏14 באוגוסט 2017 Guardians of the Galaxy (2019) #1, ‏Marvel Guardians of the Galaxy Vol. 3 #14, June 2014 Groot #6, January 2016 Guardians of the Galaxy Vol. 2 #7, January 2009 All-New X-Men #23, April 2014 Annihilation: Conquest - Starlord #1, September 2007 Marvel Monsters: Monsters on the Prowl #1, December 2005 Nick Fury's Howling Commandos #2, January 2006 Nick Fury's Howling Commandos #3, February 2006 Nick Fury's Howling Commandos #5-6, April-May 2006 Uncanny X-Men Vol. 3 #33, June 2015 Annihilation: Conquest - Starlord #2, October 2007 Annihilation: Conquest - Starlord #3, November 2007 Annihilation: Conquest - Starlord #4, December 2007 Annihilation: Conquest #1, January 2008 Annihilation: Conquest #5, May 2008 Annihilation: Conquest #6, June 2008 Guardians of the Galaxy Vol. 2 #1, July 2008 All-New Guardians of the Galaxy #9, November 2017 All-New Guardians of the Galaxy #1-2, July 2017 Infinity Countdown #1, May 2018 Borys Kit, ‏Comic-Con 2012: Marvel Names Avengers Follow-Ups; Robert Downey Jr. Makes Surprise Appearance, ‏The Hollywood Reporter, ‏14 ביולי 2012 Ryan Turek, ‏Vin Diesel Confirms Plans to Do Groot's Motion Capture Work, ‏Coming Soon, ‏27 באוגוסט 2013 Official: Vin Diesel to Voice Groot in Marvel's Guardians of the Galaxy, ‏Marvel, ‏21 בדצמבר 2013 Marvel Studios Begins Production on Marvel's Guardians of the Galaxy Vol. 2, ‏Marvel, ‏17 בפברואר 2016 Alex Welch, Vin Diesel: Groot & Hulk Must 'Get Down' in Avengers: Infinity War, Screen Rant, January 20, 2017 Ethan Alter, ‏Terry Notary on going ape in 'The Square' and playing teen Groot in 'Avengers'; plus, an exclusive clip, ‏Yahoo! Movies, ‏25 באוקטובר 2017 אולם גרוט מצמיח את ידו מחדש זמן קצר לאחר מכן הנוקמים: סוף המשחק, IMDb